Hønefoss aksepterte bot på 25.000 kroner
Dmitijev var en etablert, estisk landslagsspiller da han i 2008 skrev under for Hønefoss BK. Likevel viser ligningstallene at han ikke fikk mer enn 164.692 kroner i 2008, mens i 2009 økte midtbanespillerens inntekt til 225.672 kroner - langt under sammenlignbare spillere i samme periode.Spilleren brukte også det samme agentselskapet som tidligere Fredrikstad-spiller Raio Piiroja, Sport&Net Grupp, da han skrev under for Hønefoss for drøyt fire år siden. Dette fikk Skatt Øst til å reagere, og før jul innhentet de informasjon fra HBK om kontraktsforholdene til estlenderen. Etter å ha innhentet informasjon fra estiske myndigheter fulgte politianmeldelsen. Nå har klubben akseptert et forelegg på 25.000 kroner og anser saken som avsluttet. Ingen av klubbens ansatte eller tillitsvalgte straffes. Etterforskningen har ikke avdekket noe ulovlig ved selve avtalen mellom Hønefoss og Dmitrjev, skriver klubben på sine nettsider.«Politiet har basert sin avgjørelse på det materialet som klubben selv leverte til Skatt Øst da de kom til klubbhuset første gang. I denne redegjørelsen skriver HBK selv at man var for sene til å fastsette riktige beløp i forhold til hva Dmitrjev skulle betale i skatt. Senere i avtaleperioden ble dette korrekt fastsatt», heter det i meldingen. - Vi er glade for at ingen enkeltpersoner ansees å ha begått noe straffbart og at klubbens redegjørelse for sakens realiteter er lagt til grunn. Samtidig setter størrelsen på forelegget saken i riktig dimensjon. HBK har hele tiden ment at dette kun var en skattesak og at klubben ikke har gjort noe galt avtalemessig, sier styreleder Ivar Gunnar Lia i Hønefoss Ballklubb. Han forteller at klubben er svært lettet over at saken nå får sitt punktum. - Vi har fra dag en sagt oss villige til å betale, dersom vi har beregnet noe galt. Det står vi selvsagt ved, sier Lia.
Hønefoss Ballklubb har akseptert et forelegg for manglende innberetning av lønn for Alexandr Dmitrjev.